DOI: 10.14457/tu.the.2022.1399
title: แนวทางการสื่อสารของตัวแทนและเครือข่ายเพื่อเสนอบ้านพักพูลวิลล่าในเขตพัฒนาการท่องเที่ยวภาคตะวันออกให้กับนักท่องเที่ยวชาวไทย

description: การศึกษาเรื่องแนวทางการสื่อสารของตัวแทนและเครือข่ายเพื่อเสนอบ้านพักพูลวิลล่าในเขตพัฒนาการท่องเที่ยวภาคตะวันออกให้กับนักท่องเที่ยวชาวไทย มีวัตถุประสงค์เพื่อ 1) ศึกษาแนวทางการสื่อสารของตัวแทน เครือข่ายและเจ้าของบ้านพัก เพื่อเสนอบ้านพักพูลวิลล่าสำหรับนักท่องเที่ยวชาวไทยที่สนใจเข้าใช้บริการบ้านพักพูลวิลล่าในเขตพัฒนาการท่องเที่ยวภาคตะวันออกเพื่อเสนอให้เช่าบ้านพักพูลวิลล่า 2) เพื่อศึกษาแนวทางการนำเสนอเนื้อหาในการสื่อสาร วิธีการ และช่องทางการสื่อสารกับนักท่องเที่ยวชาวไทยที่สนใจเข้าใช้บริการบ้านพักพูลวิลล่าในเขตพัฒนาการท่องเที่ยวภาคตะวันออกเพื่อเสนอขายบ้านพักพูลวิลล่าและ 3) เพื่อศึกษาปัญหาและอุปสรรคในการสื่อสารระหว่างตัวแทน เครือข่าย และเจ้าของบ้านพักมีอะไรบ้าง และการกำหนดแนวทางในการแก้ไขปัญหาการสื่อสาร เก็บรวบรวมข้อมูลจากการสัมภาษณ์เชิงลึกกับผู้ให้ข้อมูลหลัก จำนวน 3 กลุ่ม ได้แก่ กลุ่มที่ 1 นักท่องเที่ยวที่เข้ามาใช้บริการบ้านพักพูลวิลล่าในเขตพัฒนาการท่องเที่ยวภาคตะวันออก กลุ่มที่ 2 ตัวแทนที่เชื่อมระหว่างผู้ประกอบธุรกิจบ้านพักพูลวิลล่าในเขตพัฒนาการท่องเที่ยว ภาคตะวันออก และกลุ่มที่ 3 เจ้าของบ้านพักพูลวิลล่า รวม 15 ราย ผลการศึกษาพบว่า 1) แนวทางการสื่อสารของตัวแทน เครือข่ายและเจ้าของบ้านพัก เพื่อเสนอบ้านพักพูลวิลล่าสำหรับนักท่องเที่ยวชาวไทยที่สนใจเข้าใช้บริการบ้านพักพูลวิลล่าในเขตพัฒนาการท่องเที่ยวภาคตะวันออกเพื่อเสนอให้เช่าบ้านพักพูลวิลล่า พบว่า 1.1) ตัวแทนกับตัวแทน 1.2) ตัวแทนกับนักท่องเที่ยว จะทำการนำเสนอบ้านพักในรูปแบบภาพถ่ายบ้านพัก ทั้งด้านในและด้านนอก ห้องพัก และสิ่งอำนวยความสะดวกผ่านสื่อ Page facebook และ Line Official พร้อมทั้งให้เบอร์โทรติดต่อหรือช่องทางการติดต่อสื่อสารหากมีผู้สนใจต้องการสอบถามข้อมูลเพิ่มเติม เพราะสื่อออนไลน์ดังกล่าวจะมีลักษณะเป็นสื่อในการนำเสนอผลงานของตัวเอง เช่น ข้อมูล รูปภาพ วีดิโอบ้านพักพูลวิลล่าต่าง ๆ ที่ผู้อื่นสามารถเข้ามารับชมและแสดงความคิดเห็นกันได้อย่างตรงไปตรงมา โดยตัวแทนจะต้องมีคุณลักษณะสำคัญคือ ลักษณะของการบริการด้านการให้ข้อมูลที่ดีในระหว่างการติดต่อสื่อสารกันระหว่างตัวแทนกับนักท่องเที่ยว การส่งมอบข้อมูลข่าวสารที่ครบถ้วนสมบูรณ์ และมาจากแหล่งที่น่าเชื่อถือได้ 1.3) นักท่องเที่ยวทำการค้นหาข้อมูลบ้านพักพูลวิลล่าที่ต้องการจากสื่อ Page facebook หากมีความสนใจ จะทำติดต่อกับผู้ประกอบธุรกิจบ้านพักพูลวิลล่าผ่านสื่อออนไลน์ คือ Line Official 1.4) เจ้าของบ้านพัก พบ 2 รูปแบบการสื่อสารเนื่องจากมีการค้นหาข้อมูลเกี่ยวกับบ้านพักพูลวิลล่าผ่านสื่อออนไลน์ที่มีความน่าเชื่อถือ ข้อ 2) แนวทางการนำเสนอเนื้อหาแบ่งเป็น 3 ส่วน คือ ตัวแทนกับตัวแทน ตัวแทนกับเจ้าของบ้านพัก และตัวแทนกับนักท่องเที่ยว พบว่า ช่องทางการติดต่อสื่อสารกับตัวแทนเพื่อจองบ้านพักพูลวิลล่าของนักท่องเที่ยวที่เข้ามาใช้บริการ คือสื่อออนไลน์ต่าง ๆ ประกอบด้วย Page facebook และ Line Official และพูดคุยทางโทรศัพท์ เนื่องจากกลุ่มดังกล่าวจะมีการอัพเดตข้อมูลใหม่ ๆ อย่างต่อเนื่อง ช่วยกระตุ้นการตัดสินใจได้ง่านขึ้น 3) ผลการศึกษาปัญหาและอุปสรรคในการสื่อสาร พบว่า 1) ปัญหาที่เกิดขึ้นในการสื่อสารระหว่างนักท่องเที่ยวกับตัวแทน คือ การสื่อสารขาดความชัดเจน ข้อมูลไม่ครบถ้วน ส่งผลให้เกิดการยกเลิกการเข้าพักเพราะไม่พอใจที่บ้านพัก เนื่องจากไม่ตรงกับที่ตกลงกับตัวแทน และไม่สามารถปิดการขายได้ เพราะนักท่องเที่ยวไม่เชื่อถือ/ไม่เชื่อใจ ซึ่งนักท่องเที่ยวส่วนมากจะมีความคาดหวังก่อนได้เข้าพักจริง 2) ปัญหาที่เกิดขึ้นระหว่างตัวกับเจ้าของบ้าน คือ มีสิ่งรบกวน ในขณะที่ทำการส่งข้อมูลระหว่างกัน เช่น เจ้าของบ้านพักไม่ให้ความร่วมมือแก้ไขปัญหาให้กับนักท่องเที่ยว สัญญาณการสื่อสารขัดข้อง ติดต่อกันไม่ได้ นอกจากนี้ ข้อมูลที่ให้กับนักท่องเที่ยวจากตัวแทนกับเจ้าของบ้านพักไม่ตรงกัน 3) ปัญหาในการสื่อสารของเจ้าของบ้านพักพูลวิลล่ากับตัวแทนกับนักท่องเที่ยว คือ ตัวแทนให้ข้อมูลกับนักท่องเที่ยวไม่ครบถ้วน เช่น กฎระเบียบของบ้านพัก ตัวแทนไม่ตรวจสอบข้อมูลให้เป็นปัจจุบันก่อนส่งต่อข้อมูลให้นักท่องเที่ยว รวมถึงตัวแทนหน้าใหม่ ประสบการณ์ไม่มาก ทำให้สื่อสารไม่ครอบคลุมและไม่ชัดเจน ทำให้เกิดปัญหาหน้างานและระบบจัดการหลังบ้าน เป็นต้นเหตุที่ทำให้การติดต่อสื่อสารที่ผิดพลาดได้